
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. augusztus 16-án tartandó munkaterv szerinti ülésére

3. napirendhez

Tárgy: A mindennapos testneveléssel kapcsolatos órakeret-bővítési kérelmek
Tisztelt Képviselő-testület!

A 2012. szeptember 1-jétől kezdődően több lépcsőben hatályba lépő nemzeti köznevelésről szóló 2011. évi CXC. törvény (Kntv.) 27. § (11) bekezdése szerint az iskola a nappali rendszerű iskolai oktatásban azon osztályokban, ahol közismereti oktatás is folyik, megszervezi a mindennapos testnevelést heti öt testnevelés óra keretében, amelyből legfeljebb heti két óra

a) a kerettanterv testnevelés tantárgyra vonatkozó rendelkezéseiben meghatározott oktatásszervezési formákkal, műveltségterületi oktatással,

b) iskolai sportkörben való sportolással,

c) versenyszerűen sporttevékenységet folytató igazolt, egyesületi tagsággal rendelkező vagy amatőr sportolói sportszerződés alapján sportoló tanuló kérelme alapján a tanévre érvényes versenyengedélye és a sportszervezete által kiállított igazolás birtokában a sportszervezet keretei között szervezett edzéssel

váltható ki.

A Kntv. 97. § (6) bekezdése szerint a mindennapos testnevelést az iskolai nevelés-oktatás első, ötödik, kilencedik évfolyamán 2012. szeptember 1-jétől kezdődően felmenő rendszerben kell megszervezni. Ezeken az évfolyamokon alkalmazott helyi tantervbe legalább heti öt testnevelés órát kell beépíteni. A többlet testnevelési órákkal a közoktatásról szóló 1993. évi LXXIX. törvény (Kotv.) 52. § (3) bekezdésében meghatározott tanulói kötelező tanórai foglalkozások száma megnövelhető. A többi évfolyamon a Kotv. szerinti mindennapos testmozgást kell kifutó rendszerben megszervezni.

Mindezek alapján mind a Móra Ferenc Általános Iskola, mind pedig a Szent István Általános Iskola igazgatója azzal a kéréssel fordult a Képviselő-testülethez mint fenntartóhoz, hogy a szükséges plusz órakeretet ehhez biztosítsa. A Mórában ez heti 10, a Szent Istvánban ez heti 4,5 plusz órát jelent. A Móra Ferenc Általános Iskola ezen felül az elmúlt tanévben kért hosszított napköziellátás miatt további 6 óra kiegészítést kér.
A kérdésben bekértük az önkormányzat közoktatási szakértőjének véleményét, akinek feljegyzése a mellékletben olvasható. 

Röviden összefoglalva megállapítható, hogy a 2012/2013-as tanévtől még nincs arra kötelezve a fenntartó, hogy a mindennapos testnevelésre plusz órakeretet biztosítson, hiszen a Kntv. erre vonatkozó 6. melléklete csak a 2013/2014-es tanévtől lép életbe. Tehát a soron következő tanévben az eddigi órakeretből kell/lehet megoldani a feladatot, amire a FELFIN-ben biztosított órakeret elegendő. (Ráadásul amint fentebb olvasható a tanórai foglalkozáson kívül alternatív megoldásokkal is lefedhető a plusz 2-2 óra.)
Emellett utal arra is a feljegyzés, hogy az elmúlt két tanév során a FELFIN által megállapítotton túl, fenntartói kiegészítésként már így is jelentős plusz óraszámot kapott mindkét intézmény (a Móra 40, a Szent István 32 órát), annak érdekében, hogy a megszokott (!) órakeretük meglegyen. Ez a többlet valójában nem indokolt, és évi kb. 10 millió Ft többletfinanszírozást jelent már önmagában is! 

(Megjegyzendő, hogy a plusz órakeretet tanévenként szükséges lenne a fenntartónak engedélyeznie, ennek ellenére mindkét intézmény tényként kezeli, az elmúlt évi órakeretét, sőt a Szent István Általános Iskola – a szakértői feljegyzés tanúsága szerint – a szükséges adatokat fel sem töltötte a FELFIN-be ennek alátámasztására/kontrollálására.)

A Mórában ez az óraszám azóta szinte teljes egészében „lefedésre került” ún. HH-s és HHH-s (2 vagy 3 főnek számító) gyerekekkel, azonban a szakértőnk tájékoztatása szerint ezt a látókörében levő önkormányzatok közül – egy kimagaslóan jó anyagi helyzetben levő nagyváros kivételével – egyik sem finanszírozza. 
A Szent Istvánban azonban még ily módon sem beszélhetünk a heti 363 óra indokoltságáról.
A Móra Ferenc Általános Iskola által a napközire kért plusz órák kérdése a mindennapos testneveléssel azonos kategóriába esik, annyi különbséggel, hogy az iskolai ellátás és a napközi között nem olyan közvetlen az „átjárás” pedagógusi szempontból, mint az iskolai ellátáson belül, azonban a fentiek figyelembe vételével – igazgató asszonnyal egyeztetve – ez sem látszik megoldhatatlannak a jelenlegi órakereten belül maradva.

Mindezek alapján a plusz óraszám iránti intézményi kérelmek nem minősíthetők megalapozottnak, sőt – tekintettel a jövő évtől várható súlyos állami megvonásokra –, még akár az elmúlt tanévre biztosított plusz órakeret megkurtítása is indokolt lenne. 
Végezetül megjegyzendő, hogy bár a feljegyzés – a jelenleg köztudomású és jogszabályba foglalt kormányzati tervekhez illeszkedve – azt tartalmazza, hogy a most meghozandó döntés – az iskolák közelgő állami átvétele okán – csak 3 hónapra lesz kihatással az önkormányzat költségvetésében, nem szabad figyelmen kívül hagyni, hogy ez akár még változhat is, illetve ha meg is valósul, nem ismert annak feltételrendszere, kondíciói. Ezért mindenképpen egy megfontolt és költségvetési szempontból 3 hónapon túl is vállalható döntés meghozatalát javaslom a tisztelt Képviselő-testületnek.
Kérem döntésük szíves meghozatalát!

A/2012. (VIII. 16.) ÖKT határozati javaslat

Sülysáp Nagyközség Önkormányzatának Képviselő-testülete
1./ A 2012/2013-as tanévre a mindennapos testnevelés, valamint a bővített napközi ellátás biztosítására a Móra Ferenc Általános Iskola által kért heti 16, illetve a Szent István Általános Iskola által kért heti 4,5 plusz órakeretet nem biztosítja.
2./ Felkéri az intézményvezetőket, hogy a köznevelési törvény ezzel kapcsolatos követelményeinek a meglevő órakeretükön belül tegyenek eleget.





Határidő: azonnal
Felelős: intézményvezetők
B/2012. (VIII. 16.) ÖKT határozati javaslat

Sülysáp Nagyközség Önkormányzatának Képviselő-testülete – a 2011/2012-es tanév órakeretén túl – a további plusz órakeretet biztosítja a közoktatási intézményei részére a 2012/2013-as tanévre:

1./ Móra Ferenc Általános Iskola: a mindennapos testnevelés (1. és 5. évf.), valamint a bővített napközi ellátás biztosítására heti 16 óra,

2./ Szent István Általános Iskola: a mindennapos testnevelés (1. és 5. évf.) biztosítására heti 4,5 óra.
3./ A plusz órakeretekkel járó személyi jellegű kiadások (kb. 600 ezer Ft) 2012. évi finanszírozását a költségvetés … keretének terhére biztosítja.

4./ Felkéri a Polgármesteri Hivatalt és az intézményeket a szükséges intézkedések megtételére, a költségvetés módosítására.

Határidő: 2012. szeptember 1., illetve 2012. december 31-ig folyamatos
Felelős: intézményvezetők, jegyző
Sülysáp, 2012. augusztus 8.

Tóth Krisztina s.k.


jegyző

[image: image1.emf]
[image: image2.emf]
[image: image3.emf]






PAGE  
6/6

